Бірлік пен біртұтастығымыз нығая берсін!
"Бірлік пен біртұтастығымыз нығая берсін!" | "https://abai.kz/post/87667"
TITLE: Бірлік пен біртұтастығымыз нығая берсін!
URL: https://abai.kz/post/87667
META: "Бірлік пен біртұтастығымыз нығая берсін!" | "https://abai.kz/post/87667"
DATE: 23.03.2019
AUTHOR(s): Abai.kz
TOTAL WORDS: 350
TEXT: Бүгін Мемлекет басшысы Қасым-Жомарт Тоқаев Астананы Нұр-Сұлтан етіп қайта атау туралы қаулыға қол қойды. Осы күн тарихта қалатыны айтпаса да белгілі. 20-наурызда Ата Заңымыз тиісті баптарына негізделініп, Астана атауын «Нұр-Сұлтан» деп қайта аталуы туралы шешім қабылданғаны белгілі. Бұл шешімді халқымыз Қазақстан Республикасының Тұңғыш Президенті Нұрсұлтан Әбішұлы Назарбаев есімін мәңгілік етудің бір жолы ретінде қызу қолдау білдіріп қабылдауда. Еліне жел өтінен пана, ық жағынан сая болып мемлекеттің даму бағыттарын анықтап, үнемі өрлеумен даңққа бөленгенін, әрбір президенттік күні ерлікпен пара-пар екенін отандастарымыз жоғары бағалайды. Ел Президенті ретінде Нұрсұлтан Әбішұлы қол жетіксіз қиындыққа қол созды, халықты мұратқа жеткізер идеялар белгілеп берді, меже етті, халқының мерейін әлемге паш етіп зор айтты, есімі елімен тұтасып, жаңаға бастаған жаңашылдық атағы жер жарды. «Күн санап өзгеріп жатқан дүбірлі дүниеде сана-сезіміміз бен дүниетанымымызға әбден сіңіп қалған тап-таурын қағидалардан арылмасақ, көш басындағы елдермен тереземізді теңеп, иық түйістіру мүмкін емес. Өзгеру үшін өзімізді мықтап қолға алып, заман ағымына қарай иекмдеу арқылы жаңа дәуірдің жағымды жақтарын бойға сіңіруіміз керек!» - деп ұран тастады. Қоғамның дамуының барлық салаларына жақсы серпін беріп, әлемдегі дамыған елу ел қатарына Қазақстан Республикасын көтерді. Ендігі жерде ең озық отыз елдің деңгейіне жету жолдарын анықтап берді. Болашақтың бәсекесіне қабілетті ХХІ-ғасыр жастарын тәрбиелеуге білім беру саласын үнемі бағыттады. Назарбаев зияткерлік мектептерін, Назарбаев университетін дүниеге келтіртіп, сол үлгіде білім беру ошақтарының дамуына жол салды. Осыған сай ұстаздар мәртебесі туралы Заң қабылдауды, жаңарған мектеп үшін жаңа мұғалім дайындауды қолға алдырды. Ал бүкіл дүниежүзін жандандырып тамсандырған елордамыз жаңа Астана қаласы – Елбасының перзенті, қайрат – жігерінің, көрегендігінің, кемеңгерлігінің жемісі. Астана ұлт бірлігінің символына айналды. Еуразияда татулық пен келісім сақтау орталығы ретінде танылды. Менің айтқым келгені – Н.Ә.Назарбаевтың мемлекет басшысы ретіндегі тағы басқа қисапсыз ұшан – теңіз еңбегін халқымыздың жоғары бағалайтынына және осыған орай Астана атауын «Нұр-Сұлтан» деп өзгерту толық негізді екенін ізгі тілекпен білдіру. Бұл – келер ұрпақтың патриоттық рухын көтеру үшін де керек. Бұл – әлемге қазақ елінің, қазақ жұртының саясы мәдениеттілігінің де үлгісі, өз тарихымызға құрметпен қарауға үндейтін өнеге. Елордамыздың жаңа атауы, құтты болсын деймін! Бірлік пен біртұтастығымыз нығая берсін! Аягүл Төреқызы Миразова Қазақстанның Еңбек Ері, «Алтын жұлдыз», «Отан» ордендерінің иегері, Қазақстанға еңбегі сіңген қызметкер, Алматы қаласының Құрметті азаматы Abai.kz
